Venezuela, pasuria e saj e naftës dhe politikat socialiste të Presidentit Çavez
Disa venezuelianë akuzojnë Presidentin se e përdor naftën për të fituar mbështetje për veten e tij
Lagje të varfëra nëpër kodra rrethojnë kryeqytetin Karakas; zona të dëshpëruara dhe të përfshira nga krimet: këto janë lagje plot probleme, ku Hugo Chavez ka një bazë mbështetjeje. Presidenti ka investuar shumë për t’i përmirësuar këto komunitete. Kohët e fundit ai shkoi në lagjen 23 Janari për të inspektuar shtëpi të rinovuara me para të shtetit. Këtu përdoren drejtpërdrejt fitimet nga industria e naftës. Presidenti Çavez i dha urdhër kompanisë shtetërore të naftës, PDVSA që të ndërtonte një qendër të madhe shërbimesh sociale. Në klinikën mjeksore, 23 vjeçari Migel, po mer ndihmë mjeksore për gastrit. Dhe kë falenderon ai për mjekimin falas? Aty pranë, punëtorët qepin rroba për punonjësit e kompanisë PDVSA dhe përkrahës të presidentit Çavez. Shumë njerëz në këtë forcë punëtore thonë se, në sektorin privat, nuk do të gjenin kurrë një punë, e jo pastaj një rrogë të mjaftueshme për të jetuar. "Megjithëse jemi të moshuar, ne punojmë këtu. Kudo gjetkë kjo do të ishte e pamundur, e pamundur nëse ky do të ishte sektor privat". Gjetkë në Karakas, me të ardhurat nga nafta u financua një shërbim tramvai për një lagje në kodër. Në një lagje tjetër, banorët i gëzohen një klinike dentare falas dhe një fushe basketbolli. Por jo të gjithë janë kaq entusiastë. Në anën tjetër të kryeqytetit, në një prej lagjeve më të pasura të Karakasit, studentja e mjeksisë, Klaudia Peres e akuzon Presidentin Çavez se josh përkrahësit e tij në kurriz të gjithë të tjerëve. Madje ajo thotë se programi i zotit Çavez nuk është largpamës. Presidenti Çavez mburret se vendi i tij ka naftë për 100 vjetët e ardhshëm dhe këtu ai mund të ketë të drejtë. Studime të reja gjeologjike tregojnë se rezervat e Venezuelës janë shumë më të mëdha se sa ato të Arabisë Saudite. Që një vend të ketë pasuri nafte është diçka pozitive, por përdorimi me mënçuri i burimeve është diçka krejt tjetër, thotë venezueliani Huan Karlos Sosa, analist nafte. Sipas analistit Sosa, prodhimi i naftës në Venezuelë ka rënë me një të tretën gjatë qeverisjes së zotit Çavez. Për këtë, ai fajëson programet sociale të PDVSA-së, të cilat janë shumë popullore mes të varfërve. Dhe duke dhënë para për ndihma të drejtpërdrejta në vend që të përqëndrohet në zhvillimin afatgjatë, Presidenti Çavez po e maskon varfërinë në vend që ta zgjidhë atë, thotë ekonomisti Orlando Oçoa i Universitetit Katolik të Venezuelës. Por Presidenti Çavez nuk kërkon falje për mënyrën se si i shpenzon të ardhurat nga nafta e Venezuelës. Por këto para varen jo vetëm nga prodhimi i naftës, por edhe nga çmimi i naftës në tregjet botërore, mbi të cilin Presidenti Çavez nuk ka asnjë kontroll.